NGV: AfriForum kla gesondheidsdepartemente aan weens wanbestedingMonique Taute, hoof van AfriForum se teenkorrupsie-eenheid. (Foto: Reint Dykema) Die burgerregte-organisasie AfriForum het Maandag die eerste van nege strafregtelike klagtes van wanbesteding teen die onderskeie hoofde van die land se nege provinsiale gesondheidsdepartemente ingedien. Volgens die organisasie beloop dié wanbesteding sowat R5,8 miljard gedurende die 2017-’18-boekjaar. AfriForum het vanoggend gedurende ’n mediakonferensie in Pretoria gesê die nege departemente is almal skuldig aan “onreëlmatige, vrugtelose, verkwistende en ongemagtige besteding”. Die organisasie het tot dié slotsom gekom nadat hy die onderskeie departemente se jaarverslae onder oë gehad het. Monique Taute, hoof van AfriForum se teenkorrupsie-eenheid, sê die eerste klagtes is reeds vanoggend teen die hoof van die Gautengse departement van gesondheid ingedien. Dié departement se jaarverslag toon ’n wanbesteding van R1,4 miljard gedurende die finansiële jaar ter sake – die tweede grootste geval van wanbesteding onder al die gesondheidsdepartemente. KwaZulu-Natal neem die voortou met meer as R1,46 miljard wat wanbestee is, sê Taute. Daarom voer die organisasie aan dat die beplande nasionale gesondheidsversekering (NGV)-wetsontwerp nie net onvolhoubaar is nie, maar ook bevooroordeeld en ongrondwetlik is. AfriForum het nou ’n omvattende verslag bekendgestel waarin hy aanvoer waarom die wetsontwerp ter syde gestel moet word. Volgens Natasha Venter, AfriForum se NGV-woordvoerder, ignoreer die regering enige voorstelle vanaf die publiek of ander belanghebbendes rakende die wetsontwerp. AfriForum voorspel dat dié wetsontwerp sowat R450 miljard uit belastingbetalers se sak gaan jaag. Natasha Venter, AfriForum se NGV-woordvoerder. (Foto: Reint Dykema) “Wanneer ’n mens die huidige toedrag van sake in die gesondheidsdepartement oorweeg, het die staat beslis nie die kapasiteit om gesondheidsdienste aan almal in die land te verskaf nie. Dit beteken dus dat dit ongrondwetlik sal wees vir die staat om beheer oor die private gesondheidsektor oor te neem,” meen Venter. Venter voer aan dat die NVG ook Suid-Afrikaners se reg tot vryheid van assosiasie gaan skend, aangesien die staat nie gemagtig behoort te wees om vir landsburgers voor te skryf watter gesondheidsorg hulle moet kry nie. “Dit is duidelik dat die regering se voorgestelde NGV-skema polities gemotiveer is en dat dit nie die gesondheidsuitkomste van die armste en kwesbaarste lede van die samelewing wesenlik sal verbeter nie. Die misbruik van belastingbetalers se geld is ’n nasionale krisis. Hierdie skema sal net tot die krisis bydra,” sê Taute. “Dit is tyd dat belastingbetalers druk op die Nasionale Vervolgingsgesag (NVG) plaas om voorbeelde te maak van departementshoofde wat nie hul pligte nakom nie. Hulle is van die grootste oortreders wat die misbruik van belastingbetalergeld betref.”